recursal/SuperWikiNEXT-32B huggingface dataset:
**Tsumeb** is die grootste dorp in die streek Osjikoto (of Oshikoto) in die noorde van Namibië. Die bevolking is 19 275.

Tsumeb het sy ontstaan te danke aan 'n buitengewone myn wat die Herero *oTjisume* genoem het, of te wel "die plek van die alge" weens die uitsteeksels van kleurryke koper wat hulle laat dink het aan die alge wat groei oor staande waterpoele. Die San het die naam verander in Sumeb en die blanke nedersetters in Tsumeb.

Tsumeb is 'n ware tuindorp. Dit het ontstaan danksy die ontwikkeling van die myn en het munisipale status verkry in 1965. Jakarandas, bougainvilleas en verskeie blomdraende bome, struike en rankplante aard volmaak in die omgewing. Hulle sorg dat die strate skaduryk en aantreklik is. Veral lente op Tsumeb is 'n belewenis.

Nadat Europese verkenners en prospekteerders te hore gekom het van die heuwel wat uit minerale in allerhande kleure bestaan, was Matthew Rogers die eerste prospekteerder wat dit te bereik het, en wel op 12 Januarie 1893. Hy het met die plaaslike stam vir die regte op die uitsteeksel onderhandel en het begin met 'n sorgvuldige opname van die hoeveelheid erts, die aard daarvan en die lewensvatbaarheid van 'n myn op so 'n afgeleë plek.

Dit het etlike jare geduur om die myn te beplan en die nodige finansiering te bekom. In 1900 het die Otavi Mynbou-en-spoormaatskappy, wat gestig is om die myn te ontgin, 33 mynwerkers onder leiding van Christopher James gestuur om die mynbou te begin. Hulle het twee skagte in die heuwel gesink en daardeur 'n idee begin kry van die wonders wat onder die oppervlak geskuil het.

Op 28 Desember 1900 is die eerste vrag kopererts Swakopmund toe gestuur per ossewa. Die vervoer was uiters moeilik terwyl 'n smalspoorlyn van die kus af in aanbou was. Die spoorlyn het Tsumeb op 24 Augustus 1906 bereik en binne 'n jaar het die treintjies op die smalspoorlyn 25 700 ton ystererts kus toe vervoer.

Ondanks die Eerste Wêreldoorlog, Groot Depressie en die politieke omwentelinge in die destydse Suidwes-Afrika, het Tsumeb se myn voortgegaan met sy bedrywighede. Van die 184 verskillende minerale wat reeds op Tsumeb uitgeken is, kom 10 nêrens anders ter wêreld voor nie.

Tsumeb se museum huisves 'n verskeidenheid mineralemonsters, tesame met foto's en rekords sedert die ontstaan van die myn. Die dorp beskik ook oor 'n opelug- kultuurhistoriese museum waar elkeen van Namibië se inheemse bevolkingsgroepe 'n hut kan oprig en hulle tradisionele vaardighede kan beoefen.

Tsumeb Gimnasium is 'n Afrikaanstalige private skool met 359 leerlinge in 2014 van gr. 1 tot gr. 12, van wie 145 in die hoërskoolafdeling was.

Die B1-hoofweg gaan deur die dorp.

Bron
----

* Bulpin, T.V. *Discovering Southern Africa*. Cape Town: Discovering Southern Africa Publications cc, 2001.

Sien ook
--------

* Gereformeerde kerk Tsumeb

|  |  |
| --- | --- |
| Normdata Edit this at Wikidata | 
* GND: 4107295-9
* LCCN: n77016955
* SUDOC: 17713898X
* VIAF: 128980927
* WorldCat Identities: lccn-n77016955

 |
**Mambas** (*Dendroaspis*) is 'n genus van slange wat aan die familie van koraalslangagtiges (*Elapidae*) behoort. Daar is vier lewende spesies wat in die tropiese klimaat van Afrika voorkom. Hulle is almal uiters giftig en kan besonder vinnig beweeg, derhalwe word mambas as die gevaarlikste slange in Afrika beskou.

Mambas (genus *Dendroaspis*) is uiters giftige slange wat net in Afrika voorkom. Die bekendste verteenwoordigers is die swartmamba en die groenmamba. Eersgenoemde kan langer as 4 m word en is so giftig dat 'n mens binne enkele minute na 'n byt kan sterf as serum nie onmiddellik toegedien word nie. Die groenmamba is minder aggressief as die swartmamba en sy gif is aansienlik swakker. Wanneer mambas aanval, rig hulle die voorste deel van die liggaam op en verbreed die nekvel.

Algemeen
--------

Mambas is lang, relatief dun verteenwoordigers van die uiters giftige slangfamilie *Elapidae*. Die 4 spesies behoort almal tot die genus *Dendroaspis* en kom net in die tropiese en subtropiese streke van Afrika voor. Mambagif is neurotoksies, dit wil sê dit tas die senuweestelsel aan, en die dood kan binne enkele minute na 'n byt intree. Voor in die bokaak is een paar groot, hol giftande, en voor in die onderkaak kom een paar verlengde, soliede tande voor, gevolg deur 'n aantal kleiner tande. 

Net soos kobras kan mambas die voorste deel van die liggaam oplig en dit "bak" maak deur die nekvel sywaarts uit te stoot. 'n Mamba se bak is egter aansienlik smaller as dié van 'n kobra. Die skubbe wat mambas se liggame bedek, is smal en glad en baie skuins gerangskik. Die skubbe het geen holtes aan die punte nie. In Suider-Afrika word 2 spesies aangetref, naamlik die swartmamba (*Dendroaspis polylepis*) en die groenmamba (*Dendroaspis angusticeps*).

Spesies
-------

Daar is vier lewende spesies van mambas, waarvan drie spesies groenerig is en een spesie grys en swart gekleurd is. Die benaming "swart" verwys hier na die kleur van die mond en nie na die bruin of grys liggaam nie:

* Groenmamba (*Dendroaspis angusticeps*)
* Jamesonse mamba (*Dendroaspis jamesoni*)
* Swartmamba (*Dendroaspis polylepis*)
* Westelike groenmamba (*Dendroaspis viridis*)

Sien ook
--------

* Alfabetiese lys van slange

Notas
-----

1. ↑  Soos dié van kobras. Etlike adders, die rinkhals en boomslang het 'n langskeepse kiel oor die lyfskubbe.

Bronnelys
---------

* Wêreldspektrum, 1982, ISBN 0908409591, volume 18, bl. 27
**Marita van der Vyver** (gebore 6 Mei 1958 in Kaapstad) is 'n Afrikaanse skrywer.

Lewe
----

Sy voltooi haar laerskoolloopbaan in Bellville en Welgemoed, hoërskool in Menlopark en Nelspruit. Daarna kry sy 'n studiebeurs om aan die Universiteit van Stellenbosch te studeer, waar sy in 1978 'n B.A.-graad verwerf. In 1979 voltooi sy 'n honneursgraad en later 'n meestersgraad in joernalistiek.
Ná 'n paar jaar oorsee werk sy vir *Die Burger* as verslaggewer, as kopieskrywer by Leserskring, en daarna as artikelskrywer by *Sarie*.
Haar eerste jeugverhaal is *Van Jou Jas* (1982), gevolg deur twee jeugboeke, *Tien vir 'n vriend* (1987) en *Eenkantkind* (1991).

Haar eerste roman vir volwassenes, *Griet skryf 'n sprokie*, het in 1992 verskyn. Die roman is bekroon met die ATKV-prys, die M-Net-boekprys en die Eugène Maraisprys. Dié boek is later vertaal in Engels, Nederlands, Duits, Frans, Italiaans, Spaans, Sweeds, Tsjeggies, Chinees en Hebreeus.
Van der Vyver skryf daarna in 1994 'n roman, *Dinge van 'n kind* (1994).
In 1997 skryf sy haar eerste boek vir jong kinders, *Olinosters op die dak*.
*Wegkomkans* volg in 1999 gepubliseer en *Griet kom weer* in 2001. Haar nuutste jeugboek is *Die ongelooflike avonture van Hanna Hoekom*, terwyl *Die hart van ons huis*, waarin sy haar lewe in die Provence skets, in 2004 uitgegee word.

Van der Vyver woon sedert 1999 saam met haar Franse man en vier kinders op die Franse platteland.

Werke
-----

Prosa

* Griet skryf ’n sprokie, 1992
* Die dinge van 'n kind, 1994
* Wegkomkans, 1999 (Heruitgawe, Protea Boekhuis, 2018)
* Griet kom weer, 2001
* Vergenoeg, 2003
* Die hart van ons huis, 2004
* Bestemmings /Short Circuits, 2005
* Stiltetyd /Time Out, 2006 (Heruitgawe, Protea Boekhuis, 2019)
* Franse briewe: Pos uit Provence, 2008
* Dis koue kos, skat, 2010
* Just Dessert, Dear, 2010
* Die blou van onthou, 2012
* Forget-me-not-Blues, 2012
* 'n Fontein voor ons deur, 2013
* A Fountain in France, 2013
* Misverstand/You Lost Me, 2017
* Grensgeval/Borderline, 2019

Kosboeke

* Winterkos in Provence/Winter Food in Provence, 2014

Bundels (essays, rubrieke en opiniestukke)

* Retoer: Pretoria - Provence

Kinder- en jeugboeke

* Van jou jas, 1982
* Tien vir ’n vriend, 1987
* Eenkantkind, 1991
* Olinosters op die dak / Rhinocephants on the Roof, 1996
* Die ongelooflike avonture van Hanna Hoekom, 2002
* Boomklim, 2004
* Die simpel dinge wat mense mis, 2004
* Hy bly my broer, 2005
* Mia se ma / Mia’s Mom, geïllustreer deur Piet Grobler, 2005
* The Hidden Life of Hanna Why, 2007
* Die mooiste sprokies van Grimm, 2010
* Sweemlesse met 'n meermin, 2015

Toekennings
-----------

Die Tienie Hollowaymedalje vir Kleuterliteratuur is in 1997 aan haar toegeken vir die boek *Olinosters op die dak*. Die MER-prys is in 2000 aan haar toegeken vir kinderlektuur. Sy word in 2016 bekroon met die Scheepersprys van die Suid-Afrikaanse Akademie vir Wetenskap en Kuns vir die boek *Swemlesse vir ’n meermin*.

Sien ook
--------

* Die Ongelooflike Avonture van Hanna Hoekom, rolprent van haar gelyknamige boek.

Bronne
------

*
'n **Oplosbaarheidsproduk** (**Ksp**) is 'n konstante wat die termodinamiese ewewig beskryf wat ontstaan as 'n sleg oplosbare ionogene stof ('n sout) in kontak met 'n polêre oplosmiddel gebring word.

Die oplosbaarheid van soute in bv. water kan baie wissel. Sommige soos natriumchloried los maklik op, maar silwerchloried los nouliks op. Die laaste proses kan gesien word as 'n termodinamiese ewewig indien die proses voldoende tyd het om 'n ewewig te benader.

{\displaystyle AgCl(s)\rightleftarrows Ag^{+}(aq)+Cl^{-}(aq)}
Die termodinamiese ewewig kan met 'n ewewigskonstante in terme van aktiwiteite beskryf word:

{\displaystyle K={\frac {a(Ag^{+})a(Cl^{-})}{a(AgCl(s))}}}
Die aktiwiteit van AgCl, 'n suiwer vastestof, is een. Indien die silwer- en chloriedione se konsentrasies klein is en die oplosmiddel suiwer, kan die aktiwiteit van die ione *numeries* gelykgestel word aan hulle konsentrasies, hoewel die dimensies nie gelyk is nie: aktiwiteite is altyd dimensieloos, terwyl konsentrasies 'n eenheid het, soos [mol/L]. Formeel kan ons skryf:

{\displaystyle a(Ag^{+})=\gamma {\frac {Ag^{+}konsentrasie}{standaardkonsentrasie}}}
In ideale gevalle is γ, die aktiwiteitskoëffisiënt dimensieloos en gelyk aan 1 en meestal word 1 [mol/L] as standaardkonsentrasie gekies.

Die ewewigkonstante word dan 'n oplosbaarheidsproduk, gewoonlik weergegee as Ksp:

{\displaystyle K=K\_{sp}=[Ag^{+}][Cl^{-}]}
Hierby word die dimensies van die konsentrasies (stilswyend) weggelaat.
**Slak** is 'n algemene naam vir 'n gastropoda met 'n skulp. Die naam word meestal op landslakke toegepas, aardse pulmonata buikpotige weekdiere. Die algemene naam "slak" word ook gebruik vir die meeste lede van die weekdiereklas Gastropoda met 'n opgerolde dop wat groot genoeg is sodat hulle die sagte dele volledig in die dop kan terugtrek. Wanneer die woord "slak" in hierdie algemene sin gebruik word, sluit dit nie net landslakke in nie, maar ook talle seeslakke en varswaterslakke. Buikpotiges wat van nature nie 'n skulp het nie, of slegs 'n interne skulp het, word meestal naakslakke genoem. Landslakke met net 'n baie klein dop (waarin hulle nie kan intrek nie) word dikwels *halfnaakslakke* genoem.

Slakke het 'n groot menslike belang, onder meer as voedsel, as plae en as siektevektore, en hul skulpe word as dekoratiewe voorwerpe gebruik en word in juweliersware opgeneem. Die slak het ook 'n mate van kulturele betekenis gehad en is geneig om met lusteloosheid geassosieer wees. Die slak is ook gebruik as 'n metafoor: iemand wat nie vinnig genoeg beweeg nie, is 'stadig soos 'n slak'.

Die slak het dieselfde of soortgelyke vorm as die Koglea.
Mark Pilgrim as die aanbieder van *Power of 10.*
**Mark Pilgrim** (20 September 1969 – 5 Maart 2023) was 'n Suid-Afrikaanse mediapersoonlikheid wat talle radio- en televisieprogramme aangebied het, veral as 'n DJ op 5FM, 94.7 Highveld Stereo, 94.5 Kfm, Hot919 en toe Hot102.7fm. Op televisie het hy beide seisoene van Big Brother South Africa, die eerste seisoen van Big Brother Africa en die M-Net-speletjieprogram *Power of 10* aangebied.

Radioloopbaan
-------------

Mark Pilgrim het sy radioloopbaan op Voice of Wits-kampusradio in die 80's begin. Hy het in 1995 by 5FM aangesluit. In 2003 het hy 5FM verlaat en by 94.7 Highveld Stereo in Johannesburg aangesluit. In Oktober 2007 het Pilgrim 'n musiekprogram aangebied wat gelyktydig op 2 radiostasies uitgesaai is (KFM en 94.7). Hy het aan die einde van Junie 2014 uit die radio getree, maar het 'n paar maande later teruggekeer na die splinternuwe Hot 91.9FM in Johannesburg, aanvanklik net 'n Saterdagoggendprogram 09:00 - 12:00 gedoen, maar uiteindelik voltyds teruggekeer na radio en doen ook Maandag tot Vrydag 9 vm – middag. In 2015 het hy 'n MTN Radio-toekenning vir die beste naweekradioprogram in Suid-Afrika ontvang, en in 2019 die Liberty Radio-toekenning vir die beste dagprogram in Suid-Afrika gewen. In 2021 is Pilgrim opgeneem in die South African Radio Awards Hall of Fame vir sy bydrae tot die radiobedryf.

Televisieloopbaan
-----------------

* *New Moves* (e-TV: 1999–2000)
* *Big Brother South Africa 1* (M-Net: 2001)
* *Big Brother South Africa 2* (M-Net: 2002)
* *Big Brother Africa* (DStv: 2003)
* *Retail Therapy* (M-Net: 2002–2005)
* *Face 2 Face* (SABC2: 2004)
* *Sex Etc.* (M-Net: 2005)
* *Blue Wave* (Korporatief: 2004–2018)
* *What's Brewing* (Korporatief: 2007–2008)
* *Power of 10* (M-Net: 2008)

Afsterwe
--------

In Februarie 2022 is Pilgrim weer met kanker gediagnoseer, hierdie keer stadium 4 longkanker. Hy is op 5 Maart 2023 in die ouderdom van 53 oorlede.
**Patrizio** (gebore as **Patrizio Franco Buanne**, 20 September 1978 in Wene, Oostenryk) is 'n Italiaanse bariton, liedjieskrywer en musiekvervaardiger. Sy sake was voorheen behartig deur *Globe Records*, 'n afdeling van *Universal Music*, maar daar is onlangs 'n nuwe aanbod met *Warner Music Entertainment* beklink.

Lewenskets
----------

Patrizio Buanne het in sy kinderjare tussen Napels (sy tuisstad) en Wene (waar sy ouers 'n restaurant besit het) grootgeword. Deur hierdie heen-en-weer pendel het hy 'n vurige liefde vir tale ontwikkel. Maar daar het op 'n vroeë ouderdom ook 'n ander talent na vore begin tree – sy talent om te sing en te vermaak.

Patrizio het Suid-Afrika einde Oktober 2011 vir die sesde keer besoek, met 'n album wat hy spesiaal vir Suid-Afrikaners saamgestel het – die helfte van die liedjies in Afrikaans. Nie alleen was hy die eerste internasionale sanger wat by Huisgenoot-Skouspel opgetree het nie, maar vir homself was dit ook die eerste keer dat hy Afrikaans op die verhoog gesing het.

Volgens Buanne was dit vir hom moeilik om Afrikaans onder die knie te kry:


|  |  |  |
| --- | --- | --- |
|  | Ek het baie moeite gedoen om die uitspraak perfek te kry. Maar Afrikaans is ’n baie moeilike taal. ’n Mens moet respek hê vir ’n taal wat jy gebruik. Ek praat Italiaans, Spaans, Frans, Duits, Engels en Pools. Tale is my groot liefde.
 |  |

Hy is ook bevriend met verskillende Afrikaanse sangers, versamel plaaslike wyne en het 'n hoë dunk van Suid-Afrikaners. Sy tweede album, *Forever Begins Tonight* het platinum-status in Suid-Afrika bereik.

Hy is op 16 April 2019 getroud.

Diskografie
-----------

* *Angelo di Dio* (1997)
* *Shake the Spaghetti* (2002)
* *The Italian* (2005)
* *The Italian Live in Concert (DVD) (2005)*
* *Forever begins Tonight* (2007)
* *Patrizio* (2009)
* *Home to Mama* (DVD) (2010)
* *Life is Beautiful: Dankie Suid-Afrika (2011)*
* *Wunderbar* (2012)
* *Viva la Dolce Vita* (2015)
* *Italianissimo* (2018)
**MediaMarktSaturn Retail Group** is die houermaatskappy vir die grootste Europese winkelketting vir elektroniese verbruikersware  waarin twee oorspronklik selfstandige winkelkettings en huidige handelsmerke, *Media Markt* en *Saturn* (vroeër *Saturn-Hansa*), saamgesmelt is. Vir die publiek tree *Media Markt* en *Saturn* nogtans as mededingers op waarby elkeen sy eie bestuur het en sy eie winkels (en aanlynwinkels) bedryf. 'n Derde handelsmerk, *redcoon*, tree uitsluitlik as aanlynhandelaar op. Die houermaatskappy maak tans nog deel uit van die aandelemaatskappy *Metro AG*, maar sal na dié se opsplitsing in 2017 deel uitmaak van die nuwe onderneming *Ceconomy*. *MediaMarktSaturn Retail Group* se hoofkwartier is in die Beierse stad Ingolstadt geleë.

Die maatskappy word deur sy desentrale struktuur gekenmerk - sy winkels is in regtelike opsig selfstandige ondernemings waarin die *MediaMarktSaturn Retail Group* 'n meerderheid aandele hou. Die plaaslike bestuurders beskik oor 'n minderheid aandele van sowat tien persent. Hulle het 'n beperkte invloed op die aanbod, pryse, personeelbestuur en advertensies van hul handelswinkels.

Die *MediaMarktSaturn Retail Group* het in die afgelope dekades sterk groei getoon en tot die leidende handelsmaatskappy vir elektroniese verbruikersware in Europa ontwikkel. Tans is daar 1042 *Media Markt*- en *Saturn*-winkels in altesaam 14 lande wat in 2018/19 'n totale omset van 21,5 miljard € gegenereer het. Die groep het tans sowat 55 000 medewerkers, waarvan 2 000 in die hoofkwartier in Ingolstadt.

### Koronakrisis 2020

As gevolg van die Koronavirus-pandemie is 90 persent van die groep se Europese winkels in Maart 2020 voorlopig gesluit, terwyl klante steeds aanlynbestellings kan plaas en hierdie bestellings tuis mag ontvang of in 'n winkel kan afhaal. Volgens persberigte ly die maatskappy verliese van daagliks €55 miljoen en is sy likiditeit sodoende onder druk geplaas. Aangesien die groep se finansiering hoofsaaklik op korttermynlenings berus wat deur leweransiers toegestaan en ná 'n periode van drie tot vier maande, wanneer goedere verkoop is, terugbetaal moet word, het die groep in April 2020 in finansiële moeilikhede beland. 'n Lening ter waarde van €2 miljard is deur die moedermaatskappy *Ceconomy AG* aangevra om korttermyn-likiditeit te verseker.

Die onderneming onderhandel tans met sy sowat 800 leweransiers en verhuurders, terwyl die plasing van advertensies gestaak is. Die Duitse federale regering en deelstaatowerhede se besluit om die heropening van besighede tot winkels met 'n verkoopruimte van maksimaal 800 vk meter te beperk, is deur Media-Saturn gekritiseer - die groep se verkoopruimtes varieer tussen 1 000 en 18 000 vk meter en is dus groot genoeg om sosiale distansiëring te beoefen. Daar word oorweeg om 'n oplossing in lyn met die besluit te vind.
Die woord "Zoeloe" beteken letterlik "lig", maar vandag woon die amaZulu in KwaZulu-Natal, waar die Vallei van 'n Duisend Heuwels geleë is.

Geskiedenis
-----------

'n Jong Zoeloekryger, in 1860 afgeneem. Alle mans jonger as 40 is opgeroep tot krygsdiens in drie ouderdomsregimente, elk met kenmerkende hooftooisels en skilde.
Historici en mondelingse geskiedenis voer die oorsprong van die Zoeloe-volk terug na ongeveer 1670 en 'n ou man genaamd Malandela en sy vrou, Nozinja, wat twee seuns gehad het, Qwabe en Zoeloe. Die Zoeloe-geskiedenis begin toe Qwabe jaloers geword het op sy broer en sy sluipmoord beplan het. Sy moeder het egter tot Zoeloe se redding gekom deur hom weg te neem.

Min is bekend oor Zoeloe se lewe, of oor die heerskappy van sy opvolgers, Punga, Mageba, Ndaba en Jama, maar in 1787 het hoofman Senzangakona se vrou, Nandi, geboorte geskenk aan 'n merkwaardige seun – Shaka. Ná Senzangakona se dood in 1816, het die Zoeloe-volk trou gesweer aan koning Dingiswayo van die Mthethwa. Sy militêre leierskap en sterk dissipline het Shaka beïnvloed in sy opleiding as soldaat en leier.

Shaka se meteoriese opgang het gedurende hierdie periode plaasgevind, waartydens hy die breëlem-assegaai en die ovale gevegskild ingevoer het. Deur briljante strategie en bloedige oorwinnings het hy 'n merkwaardige beweging van mense deur die hele Suider-Afrika ontketen, waartydens slagoffers wat voor die Zoeloe-krygers uitgevlug het in 'n poging om aan die oorlogvoering te ontkom, baie stamme ontwortel het.

Shaka het vir 'n kort tydperk van 12 jaar tot 1828 geheers, toe sy halfbroers Dingaan en Mpande hom vermoor het. In hierdie tydperk het hy al die stamgroepe van Zoeloeland oorwin en onder sy merkwaardige heerskappy in 'n enkele Zoeloe-nasie verenig.

Vandag
------

Zoeloekrygers
Zoeloe-ystersmede aan die werk, geskilder deur G.F. Angas omstreeks 1846.
Die Zoeloe-koninkryk bestaan nog en dwing steeds aansienlike respek af vir die huidige koning, Misuzulu Zulu, wat van dieselfde bloedlyn as Shaka afstam. Die Zoeloe-kultuur het burgeroorloë tussen stamme oorleef, sowel as oorloë teen die Boere en die Britte. Hulle identifiseer nog sterk met hul kryger-voorvaders, behou baie kulturele gebruike soos dans en inkorporeer 'n militêre styl.

Benewens die tradisie van lobola of "bruidskat" word beeste gebruik om mee te ploeg en om melk en vleis aan gesinne te voorsien. Die diere word ook geslag as offerandes aan voorvaderlike geeste om rykdom, status en geestelike welsyn te bekom. Die Zoeloes se godsdiens is voorvaderlike aanbidding – soortgelyk aan ander Nguni-groepe, waar respek vir die voorvaders belangrik geag word.

Die voorvaders beïnvloed die daaglikse lewe, oeste en vee en tree as tussengangers op met die Skepper, wat die Zoeloes Nkulunkulu of Tixo noem. Die tussenganger tussen die mense en die voorvaders is die waarsêer, toordokter of sangoma, wat steeds 'n baie belangrike rol in die Zoeloe-tradisie speel.

Sien ook
--------

* Isivivane
* Zoeloedans
* Zoeloe tradisionele godsdiens
**Lalela Mswane** (gebore 27 Maart 1997) is 'n Suid-Afrikaanse model en skoonheidskoningin wat as Mej Suid-Afrika 2021 gekroon is. As Mej Suid-Afrika het sy Suid-Afrika by Mej Heelal 2021 verteenwoordig. Op 13 Desember 2021 het Mswane aan Mej Heelal 2021 deelgeneem en as die tweede naaswenner geplaas.

Mswane is in 1997 in Richardsbaai in die KwaZulu-Natal provinsie van Suid-Afrika gebore. Haar pa, Muntu Mswane, was 'n Eswatini-gebore voormalige diplomaat en minister wat in 2010 oorlede is, terwyl haar ma Hleliselwe 'n rekeningkundige en tuisteskepper is. Sy is die jongste van drie kinders, met 'n ouer broer en suster. Nadat sy haar skoolopleiding in Pretoria by Pro Arte Alphen Park in 2015 voltooi het, het Mswane by die Universiteit van Pretoria ingeskryf en met 'n Baccalaureusgraad die in Regte gegradueer.

Voordat sy Mej Suid-Afrika geword het, het Mswane as 'n professionele model vir die Suid-Afrikaanse modelagentskap Alushi Models gewerk.

### Mej Suid-Afrika 2021

Op 6 Julie 2021 is aangekondig dat Mswane een van die 30 dames op die kortlys vir die Mej Suid-Afrika 2021-kompetisie is. Ná ’n verdere reeks onderhoude en openbare stemming het sy op 3 Augustus as een van die tien semifinaliste deurgedring na die televisie-eindstryd.

Die eindronde van Mej Suid-Afrika 2021 is op 16 Oktober by Grand West Arena in Kaapstad gehou. Nadat hy aan die swemkostuum- en aandrok-gedeeltes van die kompetisie deelgeneem het, het Mswane as lid van die topvyf deurgedring. Sy het later aan die vraag-en-antwoord-rondte deelgeneem, en is as een van die drie finaliste gekies, voordat sy as Mej Suid-Afrika 2021 gekroon is. As Mej Suid-Afrika het Mswane 'n verskeidenheid pryse en belonings ontvang, insluitend R1 miljoen, 'n eenjaar verblyf in 'n volledig gemeubileerde woonstel in Sandton, 'n eenjaar huurkontrak vir 'n Mercedes-Benz C-klas, en die geleentheid om Suid-Afrika by Mej Heelal 2021 verteenwoordig.

Op 14 November 2021 het die regering van Suid-Afrika sy steun aan Mej Suid-Afrika 2021 vir die Mej Heelal 2021 skoonheidskompetisie onttrek, omdat die geleentheid in Israel gereël word.

|
|  |
|
| Voorafgegaan deurNatasha Joubert | **Mej. Suid-Afrika**2021 | Opgevolg deur**Ndavi Nokeri** |
Die **Landengte van Korinthe** is 'n landengte naby die stad Korinthe wat die Peloponnesos met die vasteland van Griekeland verbind. Die landengte is slegs 6,5 km breed op sy smalste punt. Wes daarvan is die Golf van Korinte, en oos die Saroniese Golf.

Vroeër moes skepe wat van Attika na die Golf van Korinte wou vaar, die ompad om die Peloponnesos maak. Die roete was nie net lank nie, maar ook gevaarlik. Baie skepe het aan die klipperige kuste van die drie kape in die suide van die skiereiland verniel. In antieke tye is al gedink dat 'n kanaal deur die landengte hierdie probleem sou oplos.

Historiese bronne noem dat die Korintiese heerser Periander in die sewende eeu v.C. die eerste was om konkrete pogings aan te wend om deur die landengte 'n kanaal te bou. Sy pogings het misluk weens tegniese probleme. In plaas daarvan is 'n oorlandse boothelling gemaak, wat in Grieks, 'n diolkos genoem word. Die diolkos was tussen die dorpe Poseidonia en Schinous, noord van die huidige Kanaal van Korinthe. Ook in die Romeinse tyd is pogings deur Julius Caesar en Tiberius aangewend om die landengte deur te grawe. Dit het tot 1893 geneem vir die Kanaal van Korinthe om daadwerklik te realiseer.

Vanaf 408 het Theodosius II gepoog om die landengte met 'n muur, die Hexamilion, af te sluit, wat met tussenposes van belang sou bly tot die verowering van die Morea despotaat in 1460.
**Barney** is 'n karakter in 'n Amerikaanse TV-reeks vir jong kinders. Die hoofkarakter, Barney, is ’n sagmoedige, dog ietwat swaksinnige pers dinosourus (meer spesifiek, 'n Tyrannosaurus rex). In die storie gebruik Barney, wat 'n vriendelike aardsoptimis is, liedjies en danspassies om sy boodskap oor te dra. Dit is 'n opvoedkundige reeks vir kinders van 1 tot 8 jaar.

Dié karakter is in 1987 deur Sheryl Leach bedink, op soek na 'n moontlike nuwe TV-program wat tot haar seun kon speek. Sy maak 'n reeks video's saam met 'n span, getiteld *Barney and the Backyard Gang*. Die video's was redelik suksesvol, en trek die aandag van PBS, wat haar 'n kontrak aanbied om 'n TV-reeks oor die karakter te maak.

Die eerste episode van Barney is op 6 April 1992 uitgesaai. Die reeks is oor die jare deur verskillende maatskappye vervaardig. Sedert 2009 is daar nie meer nuwe episodes geproduseer nie en die laaste program is op 18 September 2009 gebeeldsend. Dit is daarna herhaaldelik heruitgesaai.

Daar is sprake dat die reeks in 2017 voortgesit sal word.
**Moeketsi Majoro** (gebore 3 November 1961) is 'n Mosotho ekonoom en politikus wat sedert Mei 2020 as die premier van Lesotho dien. Hy was voorheen die Minister van Finansies in die kabinet van Tom Thabane van 2017 tot 2020. Sedert die 2017-verkiesing verteenwoordig Majoro die Thetsane-kiesafdeling no. 33 in die Nasionale Vergadering. Hy was voorheen 'n senator en die Minister van Ontwikkelingsbeplanning van 2013 tot 2015. Majoro is 'n lid van die All Basotho Convention (ABC).

Vroeë lewe en opvoeding
-----------------------

Moeketsi Majoro is op 3 November 1961 in Tsikoane, Leribe-distrik, in Basoetoland gebore. Hy het 'n BA-graad in ekonomie aan die Nasionale Universiteit van Lesotho behaal en toe beide 'n PhD in natuurhulpbronekonomie en 'n meestersgraad in landbou-ekonomie aan die Washington State University verwerf.

Loopbaan
--------

 Majoro besig om sy mening te lig in 'n vergadering in September 2013 
Majoro was 'n dosent in ekonomie aan die Nasionale Universiteit van Lesotho tussen 1991 en 2000. In 2000 het hy as 'n fiskale ontleder by die ministerie van Finansies aangesluit en het die pos tot in 2004 beklee toe hy tot hoofsekretaris bevorder is. Hy het die Africa Group 1-groepering van die Internasionale Monetêre Fonds (IMF) van 2008 tot 2012 as beide uitvoerende direkteur en alternatiewe uitvoerende direkteur gedien.

In Januarie 2013 is Majoro as minister van ontwikkelingsbeplanning deur premier Tom Thabane aangewys. Hy is vroeër as 'n senator aangestel. Die regering is in die algemene verkiesing van 2015 uitgestem. In die algemene verkiesing van 2017 is hy as LP vir die Thetsane-kiesafdeling no. 33 verkies. Thabane is heraangestel as premier en vir Majoro as die Minister van Finansies aangestel.

In 2020 was Thabane onder druk om te bedank weens sy beweerde betrokkenheid by die moord op sy gewese vrou. Op 22 Maart 2020 het die ABC-groep in die Nasionale Vergadering vir Majoro as sy opvolger verkies met 26 uit 46 stemme.

### Premierskap

Op 12 Mei 2020 het die koalisievennote van die ABC hulle steun onttrek. Thabane het op 18 Mei sy bedanking aangekondig en die pos die volgende dag ontruim. Majoro is op 20 Mei as die nuwe premier ingehuldig.

Persoonlike lewe
----------------

Majoro is met 'Masekoalane 'Mamusa Rankhelepe getroud. Die egpaar het twee kinders.
Vlag van Liberland
**Liberland**, amptelik die **Vrye Republiek Liberland** genoem, is 'n klein landjie wat ontstaan ​​het in 'n onopgeëiste gebied aan die westekant van die Donaurivier tussen Kroasië en Serwië. Liberland is op 13 April 2015 deur die Tsjeggiese vryheidsaktivis Vít Jedlička gestig.

Die amptelike Liberland-webwerf meld dat die nasie geskep is in 'n terra nullius wat ontstaan ​​het omdat Kroasië en Serwië vir meer as 25 jaar nie ooreengekom het oor gemeenskaplike grense nie. Hierdie grensgeskil sluit sommige gebiede oos van die Donau in wat deur Serwië en Kroasië geëis word. Kroasië beskou ander gebiede wes van die rivier, insluitend Liberland, as deel van Serwië, hoewel Serwië nie aanspraak maak op daardie grond nie.

Die land word sedert die Kroatiese Vryheidsoorlog  deur Kroasië beheer, maar Kroasië het mense sedert kort na sy stigting verbied om na Liberland te kom, insluitend Kroatiese burgers en ander EU-burgers. Voor dit kon omtrent enigiemand die plek besoek. Gelisensieerde jagters, vissermanne en werknemers van Hrvatske šume d.o.o. (Croatian Forests Bpk. 'n maatskappy in staatsbesit) doen periodieke besoeke. Vanaf Augustus 2023 is Liberlanders in die gebied teenwoordig,  alhoewel die Kroatiese grenspolisie die paspoorte van almal wat in- of uitgaan, nagaan. Kroatiese grenspolisie handhaaf Kroatiese wette teen oop vure en geslote tente.

Geen lidstaat van die Verenigde Nasies het volle erkenning aan Liberland verleen nie, hoewel Liberland amptelike betrekkinge met Somaliland en Haïti en ander gedeeltelik erkende en onerkende state en mikronasies geopen het. In November 2021 het El Salvador 'n diplomatieke afvaardiging van Liberland ontvang.
Lyfbranderry in San Diego in Januarie 2008
**Lyfbranderry** (Engels: *bodysurfing*) is die kuns en sport om branders te ry sonder die benutting van toerusting soos 'n branderplank of lyfplank. Lyfbranderryers sal normaalweg slegs swemvinne gebruik om hulself in die water mee voort te stu. Sommige beoefenaars van die sport sal ook 'n klein bordjie in hul hand gebruik om oor die water te skeer en te help met posisionering op die oppervlak van die brander. Hierdie toerusting help ook om ekstra spoed op die brander te genereer. Gevorderde lyfbranderryers voer dikwels ook toertjies op die branders uit.

Bekende plekke
--------------

Die beste branders vir die beoefening van lyfbranderry is sterk, silindriese branders wat vinnig breek oor 'n sandbodem. Bekende lyfbranderryplekke sluit in Sandy Beach en Makapuu op Oahu-eiland (Hawaii), en die Wedge by Newport Beach in Kalifornië. Point Panic is 'n plek op Oahu-eiland wat uitsluitlik vir die gebruik van lyfbranderryers gereserveer is.

Kompetisies
-----------

Die lyfbranderrywêreldkampioenskappe vind jaarliks in Augustus by Oceanside in Kalifornië plaas. Die Pipeline Bodysurfing Classic is nog 'n bekende lyfbranderrykompetisie wat jaarliks in Januarie by die Pipeline op die eiland Oahu (Hawaii) gehou is, maar waarvan die organiseerders se aansoeke om 'n permit vir eksklusiewe toegang tot die Pipeline ontspanningsarea vir die duur van die kompetisie sedert 2011 herhaaldelik geweier is.

Robin Möhr het in 2010 die eerste persoon geword om as lyfbranderryer die reusagtige branders by Dungeons in Houtbaai naby Kaapstad aan te durf. Hy moes 'n handskeerbordjie gebruik om genoeg spoed te genereer om die branders te kon vang en suksesvol te ry.

Tydskrif
--------

*Swell Lines* is die eerste tydskrif uitsluitlik gemik op lyfbranderry. Dit word sedert Maart 2014 maandeliks aanlyn gepubliseer en bevat normaalweg vyf kort artikels oor onder andere lyfbranderry-gebeure, toerusting, en bekende persoonlikhede in die sport.

Fotogalery
----------

* Lyfbranderry op groot branders by Wedge, KaliforniëLyfbranderry op groot branders by Wedge, Kalifornië
* Lyfbranderry in La Jolla, KaliforniëLyfbranderry in La Jolla, Kalifornië
* Lyfbranderryer in San Diego in Januarie 2008Lyfbranderryer in San Diego in Januarie 2008
* 'n Lyfbranderryer'n Lyfbranderryer
*
**Mondli Gungubele** (gebore 1 Februarie 1957) is 'n Suid-Afrikaanse politikus, vakbondleier en opvoeder wat die huidige Minister in die Presidensie en 'n lid van die Nasionale Vergadering van Suid-Afrika vir die African National Congress is. Hy was voorheen die uitvoerende burgemeester van die Ekurhuleni Metropolitaanse Munisipaliteit (2010–2016), en het as adjunkminister van Finansies (2018–2019) en as voorsitter van die Maatskaplike Ontwikkelingskomitee (2019–2021) gedien.

Politieke loopbaan
------------------

Tussen 1983 en 1990 het hy as vakbondleier in die National Union of Mineworkers (NUM) gedien. Hy was van 1989 tot 1991 aktief in die Kongres van Suid-Afrikaanse Vakbonde (COSATU). Gungubele is 'n lid van die African National Congress en was voorsitter van die ANC se takke in Joubertpark en Vosloorus. Hy was in 1991 'n stigterslid van die ANC se Oos-Randstreek nadat die party ontban is. Van 1992 tot 2017 het hy van 1992 tot 2017 op die provinsiale uitvoerende komitee van die ANC in Gauteng gedien. 

In die eerste veelrassige verkiesing in 1994 is Gungubele as 'n ANC-verteenwoordiger in die Gauteng provinsiale wetgewer verkies. Hy het as lid van die Uitvoerende Raad vir verskeie portefeuljes gedien gedurende sy termyn in die Gautengse regering. Hy was die LUR vir Maatskaplike Ontwikkeling en Gemeenskapsdienste van 1994 tot 1997, waarna hy as LUR vir Gesondheid tot in 1999 aangestel is. In 1999 is hy aangestel as hoof van die portefeulje Sport, Ontspanning, Kuns en Kultuur. Gungubele het voorsitter van die portefeuljekomitee vir ekonomiese sake geword. Hy het in 2007 uit die wetgewer bedank.

Gungubele is in die 2009 parlementêre verkiesing tot die Nasionale Vergadering verkies. Hy het in November 2010 bedank om burgemeester van die Ekurhuleni Metropolitaanse Munisipaliteit te word.

Politieke poste
---------------

Tydens 'n kabinetskommeling op 5 Augustus 2021 is Gungubele as minister in die presidensie deur Ramaphosa aangestel in die plek van wyle Jackson Mthembu, wat in Januarie aan COVID-19 beswyk het. As gevolg hiervan het Gungubele as voorsitter van die maatskaplike ontwikkelingskomitee uitgetree en sy komiteelidmaatskap verloor. Hy is op 6 Augustus in sy amp beëdig. 

In Januarie 2022, ingevolge artikel 209(2) van die Grondwet, is Gungubele deur Ramaphosa aangewys om "politieke verantwoordelikheid vir die beheer en leiding" van die Staatsveiligheidsagentskap te aanvaar.   Ramaphosa se besluit is deur die Demokratiese Alliansie (DA) gekritiseer as "niks meer as ’n politieke skaakskuif nie". 

Gungubele is beskryf as 'n vertroueling van president Ramaphosa. Hy was krities oor oudpresident Jacob Zuma. Hy het ook die gewelddadige onluste wat in Julie 2021 in KwaZulu-Natal en Gauteng plaasgevind het, veroordeel.
Die **47-voet-MLB** is die standaardreddingsboot van die Amerikaanse Kuswag (USCG) en verplaas 18 ton. Die 47'-MLB is die opvolger van die 44'-MLB.

Die 47'-MLB is ontwerp om orkaansterktewinde en rowwe see te werstaan; dit kan winde van tot 60 knope (110 km/h) trotseer, branders van tot 6 m ry en 'n impak van tot 3 G weerstaan. Indien die boot sou omslaan, is dit selfregstellend in minder as tien sekondes, met alle toerusting ten volle funksioneel.

Die boot se romp en bostruktuur is volledig uit 5 456 marinegraadaluminium gebou. Die ontwerp het 'n diep "V"-romp met 'n versterkte boeg en die 47'-MLB oorskry sy verplasingspoed. Die raamwerk is saamgestel uit 17 vertikale terugslagrame, wat elk aan die dek en romp geheg is en waarvan vyf waterdig is.

Die boot kan van vier verskillende plekke af bedryf word, danksy die gemak van elektroniese beheerstelsels ("cruise-by-wire"). Twee van die beheerposte is op die toegeboude brug, en twee is midskeeps op 'n oop brug.

Funksionele herwinningsluike is minder as 30 cm bo die waterlyn aangebring, wat die redding van persone en herwinning van toerusting makliker maak. 'n Waterdigte kompartement vir drenkelinge is ook met omvattende noodhulp toegerus.
Die Armeense volksmoord-monument (*Armenian Genocide Memorial*) in Montebello - uitsig na bo
**Montebello** (Italiaans vir "mooi berg" - volgens oorlewering het die Brits-Amerikaanse ingenieur William Mulholland, wat die plaaslike watervoorsieningstelsel ontwikkel het, die dorp só genoem) is 'n nedersetting in die Amerikaanse deelstaat Kalifornië wat administratief aan die distrik Los Angeles County behoort. Die stadsgebied beslaan 8,4 vk myl (21,7 vk km), terwyl die bevolking in die Sensus van 2010 as 62 500 bepaal is. In 2016 is dit op meer as 63 300 beraam.

Montebello is agt myl (13 km) oos van Los Angeles se middestad in die suidweste van die San Gabriel-vallei geleë. In die vroeë 20ste eeu het olie-ontginning tot 'n belangrike bedryf in die gebied ontwikkel. Vandag word die stadsgebied deur snelweë omring, terwyl ekonomiese aktiwiteit in Montebello om die vervoer-, vragmotor- en verwante bedrywe wentel. So word hier motorwiele, enjins, onderstelle, koelvragmotors, kampeerwaens en vragmotor-sleepwaens vervaardig.

Daarnaas trek ook ondernemings uit ander bedrywe voordeel uit Montebello se ligging digby die metropolitaanse gebied van Los Angeles en die maklike toegang tot die Suid-Kaliforniese snelwegstelsel - waaronder bakkerye, vleisfabrieke en verspreiders van papier, bier en sagte dranke, petrol, hout en boumateriale.

Vandag staan Montebello daarnaas veral bekend vir die grootste monument ter nagedagtenis van die slagoffers van die Armeense volksmoord wat in die Verenigde State opgerig is. Dit verwys na die groot aantal Armeense immigrante wat hulle in Suid-Kalifornië gevestig het. Die eerste Armeense immigrante het in die 19de eeu in Los Angeles aangekom. Tans is daar sowat 300 000 Amerikaners van Armeense afkoms in Groter Los Angeles - die grootste Armeense gemeenskap buite Armenië.
Kokaïen
Kokaïen
**Kokaïen** (C17H21NO4 **bensoïelmetielekgonien**), wit verkry word uit die blare van die kokaboom (*Erythroxylon coca*), is een van die gewildste dwelms onder welgestelde gebruikers van verbode middels. Die middel word gewoonlik ingeneem deur dit in die neusgange op te snuif. Die gebruiker ervaar 'n gevoel van euforie, wat dikwels gevolg word deur 'n tydperk van ernstige depressie nadat die middel uitgewerk het.

Die liggaam ontwikkel nie toleransie vir kokaïen nie, sodat dit nie vir gebruikers nodig is om al groter dosisse te neem om dieselfde uitwerking te verkry nie. Die dwelm is nie so fisiek verslawend soos byvoorbeeld heroïen nie – maar dit het wel 'n kragtige sielkundig verslawende invloed. Mense wat dit een maal gebruik het, het dikwels 'n sterk begeerte om dit weer te neem.

Kokaïen benadeel die liggaam op verskillende maniere. Dit kan tot chroniese loopneus en misvorming van die gesig weens verval van die neusskot lei – maar die grootste gevaar is die invloed wat dit op die hart en bloedsomloopstelsel het. Navorsing het getoon dat die gereelde gebruik – 12 keer of meer – van kokaïen voor die ouderdom van 45 jongmense se risiko vir 'n hartaanval met sowat 25 persent verhoog. Kokaïengebruikers loop ook 'n aansienlik groter gevaar om beroerte te kry.

Kokaïen benadeel die bloedsomloopstelsel op verskeie maniere:

* Senu-impulse word versterk, sodat die hart kragtiger saamtrek. Dit kan lei tot skade aan die hartspier;
* Bloedvate word vernou, wat veroorsaak dat minder bloed die hart – en ander organe – bereik;
* Die dwelm kan hartaritmieë meebring. Dit beteken dat die hart ongereeld klop en kan gaan staan;
* Kokaïen bevorder die saamklewing van bloedplaatjies, wat maklik bloedklonte kan vorm.

Sien ook
--------

* Heroïen

|  |  |
| --- | --- |
| Normdata Edit this at Wikidata | 
* BNE: XX526370
* BNF: cb11967516j (data)
* GND: 4128249-8
* LCCN: sh85027558
* NARA: 10638032
* NDL: 00575600
* NKC: ph121701

 |
**Opera** is 'n webblaaier en internet-suite wat ontwikkel is deur die Noorse maatskappy Opera Software. Die webblaaier bedien algemene Internet-verwante take soos die vertoon van webtuistes, stuur en ontvang van e-pos-boodskappe, die bestuur van kontakte, klets op IRC kliënte, die aflaai van lêers via die BitTorrent protokol en die lees van *RSS web feeds*. Opera is gratis vir persoonlike rekenaars en selfone.

Opera se veiligheidskenmerke sluit in ingeboude *phishing* en *malware* beskerming, sterk enkripsie om na veilige webwerwe toe te blaai en die vermoë om maklik private data soos HTTP-koekies te verwyder. Opera loop op 'n verskeidenheid van persoonlikerekenaar-bedryfstelsels insluitend Microsoft Windows, OS X, Linux, FreeBSD en OpenSolaris. Evaluasies van Opera is grotendeels positief en Opera het baie belangrike kenmerke van ander moderne webblaaiers bewerkstellig. Ten spyte van hierdie faktore, het Opera net 'n klein fraksie van die wêreldwye persoonlike rekenaar webblaaier mark. Dit het egter 'n groter markaandeel op die mobiele toestelle (soos selfone, *smart phones*, en persoonlike digitale assistente) mark. Weergawes van Opera is beskikbaar vir gebruik op die Symbian, Windows Mobile en Google Android-mobielebedryfstelsels, sowel as Java ME-aangeskakelde toestelle. Ongeveer 40 miljoen selfone word vervaardig met Opera reeds geïnstalleer. Opera is die enigste kommersiële webblaaier wat beskikbaar is vir die Nintendo DS en Wii speletjie stelsels. Die Amerikaanse maatskappy Adobe Systems het ook gelisensieerde Opera-tegnologie gebruik in die Adobe Creative Suite sagteware.
Tuisgemaakte macaroni-en-kaas, met droë kruie en gemaalde peper.
**Macaroni** is ’n verskeidenheid droë pastas wat tradisioneel in verskillende vorms en groottes vervaardig word. Dit word van durummeel gemaak en word gewoonlik in kort stukkies gesny. Sommige tuispastamasjiene kan macaroni maak, maar gewoonlik word dit in groot maat in fabrieke vervaardig. 

In Italië verwys die woord *maccheroni* na reguit, kort, silindervormige soorte pasta, maar ook na geregte wat met lang pastasoorte soos spaghetti gemaak word, soos *maccheroni alla chitarra* en *frittata di maccheroni*.

Etimologie
----------

Die woord is afgelei van die Italiaanse term *maccheroni*, die meervoud van *maccherone*. Die verskillende soorte verskil van mekaar deurdat sommige glad en reguit is en ander riwwe in die lengte het, soos rigatoni en tortiglioni, of gekrom is, soos chifferi, lumache en lumaconi.

Die produk en naam kom egter oorspronklik van die Antiekgriekse *makaria*. Akademici stem geredelik saam die woord is afgelei van die Griekse μακαρία (*makaria*), ’n soort gortsop wat voorgesit is om die afgestorwenes te herdenk. Dié woord kom weer van μάκαρες (*makares*, "geseënde afgestorwenes") en uiteindelik van μακάριος (*makarios*, "geseënd, gelukkig"). Daar is egter ook ander verduidelikings vir die herkoms van die woord.

Russies het die woord geleen (as макароны) as ’n algemene term vir alle soorte pasta; dit kom ook in verskeie ander Slawiese tale voor, asook in Turks en Brasiliaanse Portugees. Ook in Iran word die term vir pasta in die algemeen gebruik.

Gebruik buite Italië
--------------------

Nes met geregte van ander soorte pasta, is macaroni-en-kaas gewild in Brittanje, waar dit ontstaan het, asook in Noord-Amerika en ander lande. 

In wêrelddele met groot Chinese bevolkings wat aan Westerse invloede blootgestel is, soos Hongkong, Maleisië en Singapoer, het plaaslike Chinese macaroni aanvaar is ’n bestanddeel vir Westerse geregte in ’n Chinese styl. In sekere restaurante in Hongkong en Suidoos-Asië word macaroni in water gekook en in helder soppe voorgesit saam met worsies of ham en ertjies, sampioene en soms eier. Dit herinner aan noedelsop en word veral vir ontbyt of ’n ligte middagete geniet.
Die **Roesski Mir-stigting** (Russies: Русский мир, in Afrikaans "Russiese Wêreld") is ’n Russiese organisasie wat Russies in die buiteland bevorder, soortgelyk aan die *Goethe Institut* vir Duits, *Alliance française* vir Frans, Confucius-instituut vir Chinees en *British Council* vir Engels.

Werksaamhede
------------

Roesski Mir bevorder tans die Russiese taal en kultuur deur ’n netwerk van Russiese sentra in talle Europese en Asiatiese stede. ’n Mens kry hier toegang tot Russiese letterkunde, tydskrifte, leerprogramme, asook klank- en video-opnames. Verskeie geleenthede soos temaweke, konferensies, seminare en uitstallings word ook gehou.

In Duitsland was daar tot onlangs twee Russiese sentra: een in Neurenberg en een in Dresden. In Junie 2014 het ’n derde sentrum sy deure in Hamburg oopgemaak. Verskeie projekte word saam met die *Bundesverband Deutscher West-Ost-Gesellschaften* van stapel gestuur, onder meer die *RussoMobil*. Hierdie rondgaande biblioteek vervoer speletjies, boeke, tydskrifte en laserskywe in ’n pasgemaakte VW-bus wat skole dwarsoor die wêreld op aanvraag besoek en die Russiese taal en kultuur onderrig. Die *RussoMobil* besoek elke skooljaar 170 skole.

In Nederland is die Sentrum vir Russiese Stusies by die Rijksuniversiteit Groningen op inisiatief van die Roesski Mir-stigting gestig.

Stigting en organisasie
-----------------------

Roesski Mir word op 21 Junie 2007 in opdrag van president Wladimir Poetin in die lewe geroep. Dit is ’n gemeenskapsprojek van die Russiese departement van buitelandse sake en departement van onderwys en wetenskap. Roesski Mir word gefinansier deur die staatskas en skenkings. Aan die stuur is die politoloog Wjatsjeslaf Nikonof. Bekende Russe van die wetenskap en kultuur dien in die stigtingsraad, soos aartsbiskop Ilarion Alfejef en die hoof van die Hermitage, Michail Piotrofski.
|  |  |
| --- | --- |
|  | Hierdie artikel bevat nie ’n bronnelys nie, wat beteken dat die inhoud nie geverifieer kan word nie. Enige bevraagtekende inligting mag dus ook mettertyd verwyder word. Help Wikipedia deur betroubare bronne tot die artikel by te voeg.
 |

Die skool se hoofgebou.
**Pretoria Boys High School**, ook bekend as **Boys High** of **PBHS**, is 'n openbare Engels-medium skool vir seuns in Brooklyn, Pretoria in die Gautengprovinsie van Suid-Afrika.

Die skool se kenmerkende rooi baksteengeboue is as 'n nasionale monument verklaar. Die geboue is in die neoklassieke styl gebou en dateer uit 1909. Die hoofgebou van die skool, geleë op Waterkloofkop, sit in die verte reg teenoor die Uniegebou op Meintjieskop.

Die skool het tans sowat 1500 leerders, insluitende 300 koshuisgangers. Daar is drie koshuise op die skoolterrein: *Rissik House* en *Salomo House* is in 1909 saam met die oorspronklike skoolkompleks voltooi, terwyl *School House* eers 'n paar jaar later gebou is.

Sportgeriewe sluit in rugby-, krieket- en hokkievelde, 'n gimnasium, twee swembaddens (een vir waterpolo), Olimpiese standaard atletiekgronde, verskeie tennis- en muurbalbane, 'n paar basketbalbane, 'n AstroTurf-baan, en 'n muur vir rotsklim. Die skoolterrein sluit ook 'n tweede kampus (Pollock kampus) in met 'n aangeplante dennebos, 'n skietbaan wat nou vir boogskiet gebruik word, 'n amfiteater en 'n kunsmatige meer (Loch Armstrong). Die gronde vorm 'n beskermde voëlreservaat en is die tuiste van verskeie voëlspesies.

Die skool het 'n goed gevestigde musikale tradisie en beskik oor 'n formele simfonie-orkes, jazz-ensemble, Dixie-orkes, koor, pyporkes en folkgroep.

Bekende alumni
--------------

* John Smit, Springbokkaptein en -rugbyspeler.
* Elon Musk, internet- en ruimtelanseringsentrepreneur.